Covid-19: Santam fynkam polis-bewoording | Netwerk24
Deur William Horne 30 Maart 2020 12:18
Santam se hoofkantoor in Bellville, Kaapstad.Foto: Bam Architects
Die versekeraar het Maandag in 'n verklaring op die JSE se nuusdiens, Sens, gesê die pandemie en staat van inperking gaan beslis 'n impak hê op sy finansiële prestasie vir die jaar.
Hy is druk besig om te raam wat die impak van die pandemie op sy versekeringsdienste gaan wees "en om vas te stel hoe Santam se polisse kan reageer op eise", lui die verklaring.
"Ons beskou dit as baie dringend om te bepaal wat die omvang van Santam se potensiële blootstelling is."
Santam se filiaal, Saham, is potensieel ook blootgestel aan staatsinmenging. Santam het Saham, wat in Noord-, Oos- en Wes-Afrika sake doen, in 2018 gekoop.
"Sommige regerings oorweeg dit om van versekeraars te vereis om mediese koste te dek, selfs al is dit nie deel van die poliskontrak nie, of om vrywillig by te dra tot hulpfondse.
"Ten spyte van beperkte kontraktuele blootstelling in baie gevalle, kan die stappe wat deur regerings ingestel word, dus steeds 'n impak hê."
Santam sê die opbrengs op versekeringsgeld wat in algemene versekeringsportefeuljes lê, word ook negatief geraak gegewe die blootstelling aan aandele in die bate-mengsel.
Sanlam, wat 'n beherende belang in Santam het, het vroeër in Maart gesê hy is eintlik meer bekommerd oor die uitwerking wat sukkelende wêreldmarkte op sy bedrywighede kan hê as die regstreekse invloed van die Covid-19-pandemie op eise.
Anton Gildenhuys, risikohoof van Sanlam, het gesê hul beleggings is baie meer kwesbaar vir die beduidende onstuimigheid op wêreldmarkte as vir hul versekeringsblootstelling.
Santam sê in sy verklaring Maandag hy is voldoende gekapitaliseer om die buitensporige markwisselvalligheid te kan hanteer en het wesenlike likiede bates.
"Ons sal dus in staat wees om ons huidige finansiële verpligtinge na te kan kom soos en wanneer dit betaal moet word."
Santam sê ook beduidende stappe word gedoen om bedryfskoste binne perke te hou in die huidige uitdagende ekonomiese omgewing.
"Aandeelhouers word daaraan herinner dat die situasie vloeibaar en onseker bly.
"Die volle finansiële impak van die Covid-19-pandemie op die maatskappy sal uiteraard eers bepaal kan word nadat die staat van inperking opgehef word," lui die verklaring.